97/580/EY: Komission päätös, tehty 25 päivänä heinäkuuta 1997, yhteisön rahoitustuesta suu- ja sorkkataudin hävittämiseksi Kreikasta



Virallinen lehti nro L 237 , 28/08/1997 s. 0024 - 0025



KOMISSION PÄÄTÖS, tehty 25 päivänä heinäkuuta 1997, yhteisön rahoitustuesta suu- ja sorkkataudin hävittämiseksi Kreikasta (97/580/EY) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon eläinlääkintäalan tietyistä kustannuksista 26 päivänä kesäkuuta 1990 tehdyn neuvoston päätöksen 90/424/ETY (1), sellaisena kuin se on viimeksi muutettuna päätöksellä 94/370/EY (2), ja erityisesti sen 3 artiklan 3 kohdan ja 11 artiklan, sekä katsoo, että suu- ja sorkkatautia on esiintynyt Kreikassa 3 päivän heinäkuuta ja 30 päivän syyskuuta 1996 välisenä aikana, tämän taudin esiintyminen aiheuttaa vakavan vaaran yhteisön karjalle, ja taudin mahdollisimman pikaisen hävittämisen helpottamiseksi yhteisöllä on mahdollisuus osallistua antamalla rahallista tukea, suu- ja sorkkataudin esiintymisen vahvistuttua virallisesti Kreikan viranomaiset toteuttivat päätöksen 90/424/ETY 3 artiklan 2 kohdan ja yhteisön toimenpiteistä suu- ja sorkkataudin torjumiseksi 18 päivänä marraskuuta 1985 annetun neuvoston direktiivin 85/511/ETY (3), sellaisena kuin se on viimeksi muutettuna Itävallan, Suomen ja Ruotsin liittymisasiakirjalla, määräysten ja säännösten mukaiset toimenpiteet; Kreikan viranomaiset antoivat nämä toimenpiteet tiedoksi, taudin hävittämisen kannalta kutakin kylää voidaan pitää epidemiologisena yksikkönä lammas- ja vuohitilojen osalta, edellytykset yhteisön rahoitustuen saamiseksi ovat täyttyneet, moitteettoman varainhoidon toteuttamiseksi on tarpeen, että Kreikka lähettää komissiolle tarvittavat tietoja tukevat asiakirjat, on tarpeen vahvistaa etukäteen yhteisön rahoitustuen enimmäismäärä tätä toimenpidettä varten, ja tässä päätöksessä määrätyt toimenpiteet ovat pysyvän eläinlääkintäkomitean lausunnon mukaiset, ON TEHNYT TÄMÄN PÄÄTÖKSEN: 1 artikla Kreikka voi saada yhteisöltä rahoitustukea suu- ja sorkkataudin hävittämiseksi 3 päivän heinäkuuta 1996 ja 30 päivän syyskuuta 1996 välisenä aikana. Yhteisön rahoitusosuus on 70 prosenttia omistajille suoritettavista korvauksista, jotka ovat aiheutuneet seuraavista seikoista aiheutuneista kustannuksista: - eläinten teurastaminen ja hävittäminen, - maidon, villan ja saastuneen rehun hävittäminen sekä saastunut laitteisto silloin, kun sitä ei voida desinfioida, - tilojen puhdistaminen ja desinfiointi. Korvaus kolmannessa luetelmakohdassa tarkoitetuista toimenpiteistä voidaan suorittaa muille kuin omistajille. 2 artikla 1. Edellä 1 artiklassa tarkoitettu yhteisön rahoitustuki myönnetään sen jälkeen, kun tietoja tukevat asiakirjat on toimitettu. 2. Edellä 1 kohdassa tarkoitettuihin asiakirjoihin on sisällyttävä 1 artiklassa mainittujen korvausten osalta: a) epidemiologinen selvitys, joka kattaa kaikki tilat ja epidemiologiset yksiköt, joissa eläimiä on teurastettu. Selvitykseen on sisällyttävä tiedot seuraavista seikoista: i) tartuntatilat ja epidemiologiset yksiköt, joissa tartuntaa on ilmennyt - sijainti ja osoite, - tautiepäilyksen päivämäärä ja vahvistuspäivämäärä, - teurastettujen ja hävitettyjen eläinten lukumäärä ja teurastuksen ja hävittämisen päivämäärä, - teurastus- ja hävittämistapa, - tautia epäiltäessä kerättyjen ja tutkittujen näytteiden tyyppi ja lukumäärä; suoritettujen tutkimusten tulokset, - tartunnanlähde, joka on voitu päätellä loppuun saatetun epidemiologisen tutkimuksen perusteella, ii) kosketuksissa olleet tilat ja epidemiologiset yksiköt - samat kuin i alakohdan ensimmäisessä, kolmannessa ja neljännessä luetelmakohdassa, - tartuntatila (taudin puhkeaminen), jonka kanssa kosketuksen on vahvistettu tai sen voidaan olettaa tapahtuneen; kosketuksen luonne; b) taloudellinen selvitys, joka sisältää luettelon tuensaajista ja näiden sijainnista, teurastettujen eläinten lukumäärän, teurastamisen päivämäärän ja maksetun summan. 3. Yhteisön osallistuminen rahoitukseen rajoitetaan 5 620 000 ecuun. Lisäksi se rajoitetaan toimenpiteisiin, joiden osalta asiakirjat on jätetty 2 kohdan mukaisesti ja joista omistajille on maksettu korvausta 90 päivän sisällä taudin vahvistamisesta tilalla, jota asia koskee. 3 artikla Tämä päätös on osoitettu Helleenien tasavallalle. Tehty Brysselissä 25 päivänä heinäkuuta 1997. Komission puolesta Franz FISCHLER Komission jäsen (1) EYVL N:o L 224, 18.8.1990, s. 19 (2) EYVL N:o L 168, 2.7.1994, s. 31 (3) EYVL N:o L 315, 26.11.1985, s. 11